Asetuksen (EU) N:o 1306/2013 43 artiklan säännösten mukaan tulot, jotka saadaan tilien tarkastamista ja hyväksymistä sekä sääntöjenmukaisuuden tarkastamista koskevien päätösten mukaisesti tehdyistä rahoitusoikaisuista ja todetuista sääntöjenvastaisuuksista, ovat maataloustukirahaston menojen rahoittamiseksi tarkoitettuja käyttötarkoitukseensa sidottuja tuloja.

Euroopan parlamentti hyväksyi 24. marraskuuta 2021 Euroopan unionin yleisen talousarvion vuodeksi 2022. Luvun 08 02 – Euroopan maatalouden tukirahasto (maataloustukirahasto) talousarvio on 40 365 miljoonaa euroa maksusitoumusmäärärahoina ja 40 389 miljoonaa euroa maksumäärärahoina. Näiden määrärahatyyppien erisuuruiset määrät johtuvat jaksotettujen määrärahojen käytöstä tiettyihin komission suoraan toteuttamiin toimenpiteisiin. Näitä ovat lähinnä maataloustuotteiden menekinedistäminen, toimintastrategia, koordinointi ja tarkastukset.

Komission delegoidun asetuksen (EU) 2022/467 hyväksymisen jälkeen poikkeuksellisia toimenpiteitä koskevaan alamomenttiin osoitettiin yhteensä 500 miljoonaa euroa, mukaan lukien kriisivarauksesta siirretyt 350 miljoonaa euroa. Tämä on ensimmäinen kerta, kun kriisivaraus otetaan käyttöön. Elokuun lopussa alamomentin menot olivat 59,4 miljoonaa euroa. Kaiken kaikkiaan jäsenvaltioiden odotetaan käyttävän alamomentista 485,2 miljoonaa euroa, eli lähes alamomentin koko summan, ennen viimeistä tukikelpoisuuspäivää, joka on 30. syyskuuta 2022.

Maataloustuotteiden menekinedistämistoimien (08 02 03 02) osalta käyttö oli 38,0 prosenttiyksikköä (–33,8 miljoonaa euroa) kulutusprofiilia vähäisempää, kun taas usean jäsenvaltion ohjelmien ja toimien osalta maataloustuotteiden menekinedistämistä (08 02 03 03) koskeva käyttö oli 90,1 prosenttiyksikköä (87,3 miljoonaa euroa) yli profiilin. Viimeksi mainittu on suoria menoja koskeva budjettikohta, ja profiilin mukaisesti suurin osa talousarviosta oli tarkoitus sitoa sen osalta syyskuussa.

Toteutumisen tasoa verrataan asetuksen (EU) N:o 1306/2013 28 artiklan mukaisesti käyttöönotettuun varojärjestelmään perustuvaan menoprofiiliin.

Vuoden 2022 talousarviota laadittaessa komissio arvioi käyttötarkoitukseensa sidottujen tulojen määräksi 551 miljoonaa euroa. Koska vuodelta 2021 vuodelle 2022 ei ole odotettavissa siirtoja, arvioitiin, että koko määrä kerättäisiin varainhoitovuoden aikana. Komissio otti nämä arvioidut tulot huomioon pyytäessään määrärahoja perustukijärjestelmään (alamomentti 08 02 05 04). Perustukijärjestelmän hyväksyttyjen määrärahojen ja käyttötarkoitukseensa sidottujen tulojen summa on 14 811 miljoonaa euroa.

3.2.Suorat tuet

Suoria tukia varten varattujen määrärahojen käyttö vastaa yleisesti ottaen kulutusprofiilia.

POSEIn (08 02 05 01), yhtenäisen pinta-alatuen järjestelmän (08 02 05 02), uudelleenjakotuen (08 02 05 03), ilmaston ja ympäristön kannalta suotuisien maatalouskäytäntöjen tuen (08 02 05 05) ja vapaaehtoisen tuotantosidonnaisen tuen järjestelmän (08 02 05 09) menot vastaavat käyttöprofiilia.

Perustukijärjestelmässä (08 02 05 04) profiilia laskettaessa otetaan huomioon käyttötarkoitukseensa sidotut tulot. Tämän perusteella järjestelmän menot ovat ainoastaan 69,5 miljoonaa euroa (–0,5 prosenttiyksikköä) alle profiilin – ks. liitteen laatikko ”Vain tiedoksi”.

Luonnonhaitta-alueiden viljelijöille myönnetyt tuet (08 02 05 06) ovat 3,8 prosenttiyksikköä profiilia alhaisemmat (0,2 miljoonaa euroa).

Nuorten viljelijöiden järjestelmän (08 02 05 07) ilmoitetut menot ovat 66,9 miljoonaa euroa (–12,6 prosenttiyksikköä) profiilin alapuolella, ja pienviljelijäjärjestelmän (08 02 05 10) maksut ovat 34,1 miljoonaa euroa (–5,0 prosenttiyksikköä) profiilin alapuolella. Näiden kahden alamomentin määrärahoja ei odoteta käytettävän kokonaisuudessaan vuoden loppupuolella.

Puuvillan lajikohtaisen tuen (08 02 05 08) osalta ilmoitetut menot ovat 6,9 miljoonaa euroa profiilia alhaisemmat (–2,8 prosenttiyksikköä).

4.Maataloustukirahaston käyttötarkoitukseensa sidottujen tulojen toteutuminen

Liitteessä oleva taulukko osoittaa, että vuoden 2022 elokuun lopussa käyttötarkoitukseensa sidottuja tuloja oli kerätty 486,0 miljoonaa euroa. Siihen kuuluvat

·alamomentille 62 00 otetut 483,9 miljoonan euron tulot. Nämä tulot ovat pääasiassa peräisin tilien tarkastamista ja hyväksymistä sekä sääntöjenmukaisuuden tarkastamista koskeviin päätöksiin sisältyvistä oikaisuista, mutta myös jäsenvaltioiden ilmoittamista sääntöjenvastaisuuksista. Lisämääriä odotetaan kerättävän ennen varainhoitovuoden päättymistä;

·vaikka vuoden 2022 talousarviota hyväksyttäessä käyttötarkoitukseensa sidottuja tuloja ei arvioitu siirrettävän, näitä tuloja siirrettiin vuodelta 2021 vuodelle 2022 lopulta 2,1 miljoonaa euroa.

5.Päätelmät

Maataloustukirahaston vuoden 2022 talousarviomäärärahojen alustava toteutuminen 31. elokuuta 2022 päättyvällä kaudella vastaa suhteellisesti tarkasteltuna laskettua menoprofiilia.

Tämä on ensimmäinen kerta, kun kriisivaraus on otettu käyttöön, ja on arvioitu, että poikkeuksellisiin tukitoimenpiteisiin osoitettu määrä käytetään lähes kokonaisuudessaan vuoden loppuun mennessä.

Käytettävissä olevien käyttötarkoitukseensa sidottujen tulojen määrä on tällä hetkellä 486,0 miljoonaa euroa, ja varainhoitovuoden aikana ennakoidaan kerättävän lisää käyttötarkoitukseensa sidottuja tuloja.

Tässä vaiheessa komission odotuksena on, että hyväksytyt määrärahat sekä varainhoitovuoden loppuun mennessä käytettävissä olevat käyttötarkoitukseensa sidotut tulot riittävät kattamaan kaikki menot.